## La Generalitat reforça amb 70.000 euros la Càtedra Maderamen de la UPV per al coneixement sobre l’ús de la fusta en la construcció

*** El conveni permetrà desenrotllar activitats docents, investigadores i de comunicació per a promoure l’ús de la fusta en l’edificació i la descarbonització de l’hàbitat construït**

El Consell ha aprovat un conveni de col·laboració entre la Vicepresidència Primera i Conselleria de Servicis Socials, Igualtat i Vivenda i la Universitat Politècnica de València (UPV) per a impulsar la formació, la investigació i les accions de comunicació sobre fusta en construcció sostenible de la Càtedra Maderamen per a 2025, per un import de 70.000 euros.

Esta càtedra té com a finalitat visibilitzar la necessitat de recuperar la fusta en el disseny i la millora de l’hàbitat construït, per a fomentar la descarbonització, la circularitat i la creació d’entorns saludables i resilients, amb suport de la innovació, la digitalització i la industrialització del sector.

Entre les activitats que es financen hi ha la construcció d’un prototip d’una iniciativa innovadora amb l’ús de la fusta com a protagonista en les instal·lacions de la UPV, una assignatura optativa del màster en Arquitectura sobre estructures de fusta, vídeos formatius d’accés en línia i un curs bàsic de càlcul d’estructures de fusta amb CADWORK.

També es financen pràctiques d’empresa per a l’alumnat, l’elaboració d’un catàleg en línia de productes de fusta ja existents en el mercat, l’assessoria tècnica per a concórrer a projectes competitius, així com l’assistència a congressos i publicacions.

Fecha: 26/08/2025